Hvis en medarbejder i Aldi brækker benet under en fodboldkamp i weekenden, kan discountkæden gøre krav på en eventuel erstatning fra modspillerens forsikringsselskab.

Sådan har den tyske discountgigant med 250 butikker i Danmark indrettet den sirlige kontrakt for alle kædens ansatte, skriver Avisen.dk.

- Jeg har aldrig set noget lignende, siger advokat Peter Breum fra Elmer & Partnere, som har 25 års erfaring inden for arbejds- og ansættelsesret.

Gælder også sygemelding

Både butiksassistenter og butiksledere skriver under på, at Aldi er berettiget til en del af deres erstatning svarende til den tabte arbejdstid, hvis de involveres i en ulykke "forårsaget af tredjemand". Det vil typisk være erstatning for svie og smerte eller tabt arbejdsfortjeneste.

Det fremgår af standardkontrakter for både butiksassistenter og butiksledere, som Avisen.dk er i besiddelse af.

Hvis en ansat er sygemeldt i en periode efter en ulykke i fritiden, kan Aldi altså gøre krav på et beløb svarende til den løn, som medarbejderen modtager under sin sygdom. Det er ifølge flere uafhængige juridiske eksperter på kant med loven.

Advokat: Ikke god stil

- Det er nok ikke ulovligt, men det er meget usædvanligt. Og det er i hvert fald ikke god stil, fordi det på flere måder risikerer at bringe lønmodtageren i en meget penibel situation, siger advokat Peter Breum

Lovlig eller ej, så vækker kontrakten forargelse hos fagforeningerne HK og Business Danmark, der har henholdsvis butiksassistenter og butiksledere som medlemmer.

- Vi har aldrig set den slags før. Hvis man får erstatning, fordi man er kommet til skade, giver det ikke nogen mening, at man skal give pengene videre til arbejdsgiveren, siger Peter Breum.

Uanstændigt

Samme toner lyder fra HK Handel:

- De erstatninger, der tilfalder medarbejderne, har de jo ret til, netop fordi de er kommet til skade. Derfor er det uanstændigt, at arbejdsgiverne vil score erstatningen, siger Kim Jensen, faglig chef i HK Handel.

Han tilføjer, at HK aldrig har set nogen sager, hvor den særlige bestemmelse i kontrakten er blevet taget i brug. Ikke desto mindre har man forsøgt at få Aldi til at ændre kontrakten.

- Vi har været efter Aldi med deres kontrakter, fordi de er urimelige og uanstændige, men vi har ikke kunnet få dem til at lave kontrakterne om, siger Kim Jensen.

Domstole ville underkende

Frank Kanlund, advokat for Business Danmark, vurderer, at domstolene ville underkende Aldis krav, hvis det kom til en retssag. Samtidigt retter han en hård kritik mod Aldi.